作者：无名氏
词牌/韵律：十二时・忆少年

paragraphs: 皇家景运合无疆。
天子坐明堂。
丰年多黍，四方争报时康。
酒常清，花易好，寿君王。
天宫见玉女，大笑亿千场。
不知何事，椒涂暗淡，瑶殿凄凉。
宝镜玉台光。
可奈画眉人去，脂泽散馀芳。
极目望潇湘。
波遥草远，只见残阳。
南山古阜，松柏茂，蔚苍苍。
杳霭宫商。
风过金殿琳琅。
道歌繁，严鼓近，惨悲伤。
水凝愁，山攒恨，烟淡云黄。
神山何在，蟠桃已远，弱水何长。
最难堪，回翟雉，返鸾凰。
向芙蓉别殿、谩焚香。